b'\n_START_ARTICLE_\nRevolver Ocelot\n_START_SECTION_\nMetal Gear Solid ja Sons of Liberty\n_START_PARAGRAPH_\nRevolver Ocelotin ensiesiintymisess\xc3\xa4 vuonna 1998 PlayStationille julkaistussa Metal Gear Solidissa hahmo on Liquid Snaken komentaman FOXHOUND-erikoisjoukon j\xc3\xa4sen. Vuodelle 2005 sijoittuvassa tarinassa Ocelot osallistuu FOXHOUND:n ja Next-Generation Special Forcesin sotilaiden kapinaan, jossa terroristit kaappaavat Shadow Mosesin saaren Alaskan rannikolla. Terroristien vaatimuksena Yhdysvaltain hallitukselle on saada sadan miljardin dollarin lunnaat ja FOXHOUND:n entisen komentajan Big Bossin ruumis. Tarinan p\xc3\xa4\xc3\xa4hahmo Solid Snake l\xc3\xa4hetet\xc3\xa4\xc3\xa4n Shadow Mosesille pelastamaan ArmsTechin toimitusjohtaja Kenneth Baker ja DARPA:n p\xc3\xa4\xc3\xa4llikk\xc3\xb6 Donald Anderson, jotka ovat terroristien panttivankeja saarella. Ocelot esiintyy Snakelle pelin ensimm\xc3\xa4isen\xc3\xa4 v\xc3\xa4lipomona. Kaksintaistelun p\xc3\xa4\xc3\xa4tteeksi Gray Fox katkaisee katanalla Ocelotin oikean k\xc3\xa4den poikki ja Snake pelastaa Bakerin, jonka Ocelot oli sitonut C-4-muovir\xc3\xa4j\xc3\xa4hteisiin kytkettyihin vaijereihin. My\xc3\xb6hemmin Ocelot on terroristien vangitseman Snaken sadistinen kiduttaja; kidutuskohtaus m\xc3\xa4\xc3\xa4rittelee Meryl Silverburghin kohtalon pelin loppuratkaisussa. Ocelot n\xc3\xa4hd\xc3\xa4\xc3\xa4n my\xc3\xb6s keskustelemassa Liquid Snaken kanssa terroristien suunnitelmista laukaista ydinohjus Metal Gear REX:ll\xc3\xa4. Pelin lopputekstien j\xc3\xa4lkeen pelaaja kuulee Ocelotin ja t\xc3\xa4m\xc3\xa4n salaper\xc3\xa4isen esimiehen keskustelun. Keskustelussa paljastuu pelaajalle, ett\xc3\xa4 Ocelot murhasi Andersonin, joka tiesi Ocelotin olleen ulkopuolisen tahon v\xc3\xa4rv\xc3\xa4\xc3\xa4m\xc3\xa4 vakooja FOXHOUND:ssa. Ocelotin keskustelukumppani on Yhdysvaltain presidentti George Sears, joka on Snake-kaksosten veli ja Big Bossin t\xc3\xa4ydellinen klooni, Solidus Snake._NEWLINE_Ocelot tekee paluun vuonna 2001 PlayStation 2:lle julkaistussa Metal Gear Solid 2: Sons of Libertyss\xc3\xa4. Ocelotilla on Liquid Snaken ruumiista otettu tekok\xc3\xa4si, joka on siirretty Gray Foxin leikkaaman oikean k\xc3\xa4den paikalle. Vuodelle 2007 sijoittuvassa pelin ensimm\xc3\xa4isess\xc3\xa4 osassa Ocelot valtaa ven\xc3\xa4l\xc3\xa4isen eversti Sergei Gurlukovi\xc5\xa1in palkkasotilaiden kanssa \xc3\xb6ljytankkeri USS Discoveryn varastakseen Metal Gear RAY:n prototyypin Yhdysvaltain merijalkav\xc3\xa4elt\xc3\xa4. Teht\xc3\xa4v\xc3\xa4n loppuratkaisussa Ocelot murhaa Gurlukovi\xc5\xa1in, upottaa laivan r\xc3\xa4j\xc3\xa4hteill\xc3\xa4 ja varastaa Metal Gear RAY:n toimittakseen prototyypin Solidukselle. Vuodelle 2009 sijoittuvassa pelin toisessa osassa Ocelot, Solidus, Dead Cell -erikoisjoukko ja Gurlukovi\xc5\xa1in palkkasotilaat kaappavat Big Shell -vedenpuhdistamon New Yorkin edustalla ja ottavat panttivangiksi presidentti James Johnsonin. Uusi p\xc3\xa4\xc3\xa4hahmo Raiden l\xc3\xa4hetet\xc3\xa4\xc3\xa4n pelastamaan presidentti terroristeilta, mutta kesken teht\xc3\xa4v\xc3\xa4n Ocelot tappaa Johnsonin. Teht\xc3\xa4v\xc3\xa4n loppupuolella Ocelot paljastaa Raidenille, Snakelle ja Solidukselle, ett\xc3\xa4 Big Shellin tapahtumat ovat Yhdysvaltoja hallitsevan salaseuran Patrioottien suunnittelema ohjelma. Ocelot paljastaa ty\xc3\xb6skentelev\xc3\xa4ns\xc3\xa4 Patriooteille ja p\xc3\xa4\xc3\xa4tt\xc3\xa4\xc3\xa4 tappaa Raidenin, Snaken ja Soliduksen Metal Gear RAY:ll\xc3\xa4, mutta yht\xc3\xa4kki\xc3\xa4 Liquid Snaken sielu ottaa hallinnan tekok\xc3\xa4den kautta Ocelotin tietoisuudessa. Ennen poistumista Metal Gear RAY:n kyydiss\xc3\xa4 Liquid kertoo h\xc3\xa4nen p\xc3\xa4\xc3\xa4m\xc3\xa4\xc3\xa4r\xc3\xa4n\xc3\xa4 olleen vallata Ocelotin mieli ja keho, jotta h\xc3\xa4n voisi p\xc3\xa4\xc3\xa4tt\xc3\xa4\xc3\xa4 Patrioottien valtakauden.\n_START_SECTION_\nSnake Eater ja Portable Ops\n_START_PARAGRAPH_\nVuonna 2004 PlayStation 2:lle julkaistu Metal Gear Solid 3: Snake Eater esitteli nuoren Ocelotin, joka on eversti Volginin alaisuudessa toimiva GRU:n majuri Neuvostoliitossa. Vuodelle 1964 sijoittuvan pelin alussa h\xc3\xa4n esiintyy v\xc3\xa4lipomona CIA-agentti Naked Snakelle eli nuorelle Big Bossille. Alun perin Ocelotilla on Makarov PM -pistoolit, mutta Naked Snaken ehdotuksesta h\xc3\xa4n alkaa harjoitella revolvereill\xc3\xa4. My\xc3\xb6hemmin Ocelotin huolimaton revolverin k\xc3\xa4ytt\xc3\xb6 on syyp\xc3\xa4\xc3\xa4 Naked Snaken oikean silm\xc3\xa4n menetykseen, mist\xc3\xa4 johtuu Big Bossin tunnusomainen silm\xc3\xa4lappu. Peliss\xc3\xa4 EVA kertoo Snakelle, ett\xc3\xa4 Ocelot syntyi kesken taistelun naispuoliselle sotilaalle, jolle j\xc3\xa4i keisarileikkauksesta k\xc3\xa4\xc3\xa4rmett\xc3\xa4 muistuttava arpi. EVA:n mukaan Ocelot on nuoresta i\xc3\xa4st\xc3\xa4 huolimatta majuri, koska h\xc3\xa4n syntyi legendaariselle sotasankarille. My\xc3\xb6hemmin The Boss kertoo Snakelle, ett\xc3\xa4 synnytti The Sorrow\'lle pojan kesken Normandian maihinnousun; The Bossin k\xc3\xa4\xc3\xa4rmeen muotoinen arpi vihjaa, ett\xc3\xa4 h\xc3\xa4n olisi Ocelotin \xc3\xa4iti. Pelin lopputekstien j\xc3\xa4lkeen pelaaja kuulee Ocelotin ja CIA:n johtajan v\xc3\xa4lisen keskustelun, jossa Ocelot paljastuu GRU:n, KGB:n ja CIA:n kolmoisagentiksi. Ocelotin teht\xc3\xa4v\xc3\xa4n\xc3\xa4 oli varastaa Volginilta mikrofilmi, josta paljastuu Filosofien perint\xc3\xb6n\xc3\xa4 tunnettu sadan miljardin dollarin k\xc3\xa4tk\xc3\xb6paikka. Ocelot kertoo CIA:n johtajalle, ett\xc3\xa4 Snaken saavutusten surmata Volgin ja The Boss my\xc3\xb6t\xc3\xa4 mikrofilmi on Yhdysvalloilla, mutta mikrofilmi paljastaa vain yhden puoliskon Filosofien perinn\xc3\xb6st\xc3\xa4. Peliss\xc3\xa4 Ocelotin keskustelu Snakelle vihjaa, ett\xc3\xa4 Ocelotin etunimi on "Adamska"._NEWLINE_Vuonna 2006 PlayStation Portablelle julkaistussa Metal Gear Solid: Portable Opsissa Ocelotilla on rooli pelin loppuratkaisussa. Vuodelle 1970 sijoittuvan tarinan lopussa Ocelot murhaa CIA:n johtajan ja varastaa h\xc3\xa4nelt\xc3\xa4 asiakirjat, joiden avulla h\xc3\xa4nen ty\xc3\xb6nantajansa saa haltuunsa koko Filosofien perinn\xc3\xb6n ja perustaa Patriootit jatkamaan The Bossin aatteita. Pelin lopputekstien j\xc3\xa4lkeen Ocelot ehdottaa ty\xc3\xb6nantajallensa, ett\xc3\xa4 he v\xc3\xa4rv\xc3\xa4\xc3\xa4v\xc3\xa4t Big Bossin Patriootteihin. Metal Gear Solid 4: Guns of the Patriots paljastaa pelaajalle, ett\xc3\xa4 Ocelotin esimies ja Patrioottien perustaja on majuri Zero.\n_START_SECTION_\nGuns of the Patriots\n_START_PARAGRAPH_\nVuonna 2008 PlayStation 3:lle julkaistussa Metal Gear Solid 4: Guns of the Patriotsissa Liquidin tietoisuus on t\xc3\xa4ydellisesti ottanut hallinnan Ocelotin mieless\xc3\xa4 ja kehossa, joten Ocelotin uusi nimi on "Liquid Ocelot". Vuodelle 2014 sijoittuvassa tarinassa Ocelot on perustanut emoyhti\xc3\xb6 Outer Heavenin viidelle maailman suurimmalle yksityisarmeijalle, jonka yhteinen sotilasmahti vet\xc3\xa4\xc3\xa4 vertoja Yhdysvaltain asevoimille. Ocelot p\xc3\xa4\xc3\xa4tt\xc3\xa4nyt tuhota Patriootit, joiden hallinta on siirtynyt Zeron luomille teko\xc3\xa4lyille. Ocelotin motiivina on sy\xc3\xb6st\xc3\xa4 nykyinen maailmanj\xc3\xa4rjestys sekasortoon luodakseen Big Bossin visio t\xc3\xa4ydellisest\xc3\xa4 maailmasta, jossa ihmiskunta on ikuisessa sodank\xc3\xa4ynniss\xc3\xa4. Ocelot on kaapannut Patriootteihin teko\xc3\xa4lyihin kuuluvan GW:n ja suunnittelee ampuvansa alas Patrioottien keskusteko\xc3\xa4lyn JD:n, joka tietoliikennesatelliitti Maan kiertoradalla. JD on ohjelmoitu siirt\xc3\xa4m\xc3\xa4\xc3\xa4n Patrioottien ylin p\xc3\xa4\xc3\xa4t\xc3\xb6svalta GW:lle, jolloin Ocelotilla olisi valta hallita ihmiskuntaa. Solid Snake est\xc3\xa4\xc3\xa4 Ocelotin suunnitelman saastuttamalla GW:n FOXALIVE-tietokoneviruksella, mutta virus poistaa GW:n kautta my\xc3\xb6s kaikki muut Patrioottien teko\xc3\xa4lyt. Ocelot paljastaa Snakelle, ett\xc3\xa4 h\xc3\xa4n oli manipuloinut Snaken teht\xc3\xa4v\xc3\xa4\xc3\xa4, kunnes Snake tuhosi Patriootit tietokoneviruksella. Ocelot ei halunnut kaapata Patrioottien teko\xc3\xa4lyjen hallintaa GW:ll\xc3\xa4, vaan tuhota j\xc3\xa4rjestelm\xc3\xa4n p\xc3\xa4\xc3\xa4tt\xc3\xa4\xc3\xa4kseen heid\xc3\xa4n valtakautensa. Sotalaivansa Outer Havenin kannella Ocelot haastaa Snaken viimeiseen kaksintaisteluun, jossa Liquidin hallinta Ocelotin tietoisuudesta alkaa heikenty\xc3\xa4. Kaksintaistelun j\xc3\xa4lkeen Ocelot kertoo Snakelle, ett\xc3\xa4 ilman Patriootteja sekasorto ja anarkia ottavat vallan ihmiskunnassa, mik\xc3\xa4 luo Big Bossin unelman t\xc3\xa4ydellisest\xc3\xa4 maailmasta. Piesty ja uupunut Ocelot kuolee tiet\xc3\xa4m\xc3\xa4tt\xc3\xa4, ett\xc3\xa4 virus ei tuhonnut Yhdysvaltain kriittist\xc3\xa4 infrastruktuuria._NEWLINE_Pelin epilogissa Big Boss selitt\xc3\xa4\xc3\xa4 Snakelle Ocelotin motiivit. Liquidin henki ei ikin\xc3\xa4 yliluonnollisesti riivannut Ocelotin tietoisuutta tekok\xc3\xa4den kautta, vaan Ocelot itse loi nanokoneilla, itsehypnoosilla ja psykoterapialla Liquidin persoonallisuuden voidakseen kapinoida Patriootteja vastaan. Ocelot teeskenteli Liquidin vallaneen h\xc3\xa4nen mielens\xc3\xa4 ja kehonsa, koska h\xc3\xa4n halusi h\xc3\xa4m\xc3\xa4t\xc3\xa4 Patrioottien teko\xc3\xa4lyj\xc3\xa4 ja kylv\xc3\xa4\xc3\xa4 eripuraa Snake-kaksosten v\xc3\xa4lill\xc3\xa4. Ocelot halusi tuhota Patriootit, jotta teko\xc3\xa4lyjen hallitsemilla nanokoneilla keinotekoiseen koomaan vaipunut Big Boss olisi vapaa Patrioottien vallasta. Ocelotin kuolinsyy oli Snakest\xc3\xa4 saatu tartunta FOXDIE-viruksesta, jonka teko\xc3\xa4lyt ohjelmoivat tappamaan Patrioottien viholliset. Big Boss itse p\xc3\xa4\xc3\xa4tt\xc3\xa4\xc3\xa4 Patriootit tappamalla Zeron ja kuolee The Bossin haudalla.\n_START_SECTION_\nThe Phantom Pain\n_START_PARAGRAPH_\nOcelot esiintyy vuonna 2015 julkaistussa Metal Gear Solid V: The Phantom Painiss\xc3\xa4 kaksoisagenttina, joka avustaa Venom Snakea ja palkkasoturijoukko Diamond Dogsia vuoteen 1984 sijoittuvassa tarinassa. H\xc3\xa4n toimii kuulustelijana pel\xc3\xa4tess\xc3\xa4\xc3\xa4n, ett\xc3\xa4 Diamond Dogsiin on soluttautunut vakooja, mutta joutuu usein vastaamaan metodeistaan Kazuhira Millerille, joka ei ole vakuuttunut h\xc3\xa4nen kuulustelemiensa henkil\xc3\xb6iden syyllisyydest\xc3\xa4. Pelin lopussa Ocelot ilmoittaa tukensa Big Bossin suunnitelmalle sotia salaista sotaa Cipheria vastaan, enteillen h\xc3\xa4nen osallisuuttaan kronologisesti my\xc3\xb6hemmiss\xc3\xa4 Metal Gear Solid -peleiss\xc3\xa4.\n_START_SECTION_\nVastaanotto\n_START_PARAGRAPH_\nVuonna 2008 Revolver Ocelot p\xc3\xa4\xc3\xa4si kuudennelle sijalle GamesAreEvil.com-sivuston luettelossa, johon oli luetteloitu kymmenen parasta konnaa videopeleiss\xc3\xa4.'